**Magyarországon is fokozottan keresik az Ozempicet, de az injekció szürkezónás online beszerzése óriási egészségügyi kockázatokkal járhat**

**Pénzük elvesztése mellett súlyos egészségkárosodást kockáztatnak azok, akik interneten szerzik be a testsúlycsökkentő hatásuk miatt hiánycikknek számító szemaglutid hatóanyagú szereket, állapították meg a Pécsi Tudományegyetem Gyógyszerésztudományi Kara és a Kaliforniai Egyetem kutatói a rangos Amerikai Orvosi Szövetség JAMA Network Open című folyóiratában publikált tanulmányukban. Az ilyen szereket Magyarországon is fokozottan keresik, emiatt sokszor azokhoz nem jut el, akiknek a legnagyobb szüksége lenne rá.**

A **PTE GYTK Gyógyszerészeti Intézetének digitális egészségügyi kutatócsoportja és amerikai kutatótársaik** a Google és a Bing keresési listáin magas helyezést elérő, **népszerű weboldalakat vizsgálták**, és próbavásárlásokat folytattak. **Majdnem minden második (42%) szemaglutid hatóanyagú szert kínáló webshop illegális online patikákhoz tartozik**, és az általuk árult termékek **komoly egészségkárosító hatás**sal bírhatnak szennyezettségük, illetve a nem megfelelő hatóanyag-tartalom miatt – mutatták ki a pécsi és San Diego-i nemzetközi kutatócsoport tagjai. Mindez **komoly közegészségügyi kockázat**ot jelent, hiszen az eredetileg a 2-es típusú cukorbetegség kezelésére szolgáló gyógyszereket **rengetegen használják fogyás céljából**, ám azok nem megfelelően adagolva, illetve nem megfelelő minőségben **maradandó károsodást okozhat**nak.

**Jobban járunk, ha csak a pénzünk bánja**

A legnépszerűbb szemaglutid alapú gyógyszer, az **Ozempic** évek óta hiánycikknek számít, sokszor a valóban rászorulók sem jutnak hozzá, és a kutatók megállapítása alapján az ezt kínáló weboldalak a vásárlók lehúzására specializálódnak. Más a helyzet a másolatokat kínáló **illegális oldalak**kal, ahonnan az esetek többségében valóban be lehet szerezni a hatószert, ám ez még több veszéllyel jár.

Ahogy arra a termékek tesztelése során fény derült, a bennük található hatóanyag tisztasága lényegesen elmarad az elvárttól, mennyisége viszont **akár 39%-kal meghaladhatja a várt dózist**, ami a túladagolás veszélyét hordozza magában. Mindez azért fontos, mert a szemaglutid már az orvosilag jóváhagyott adagolásban is emésztőrendszeri mellékhatásokkal járhat, ennek túllépése pedig nagyon súlyos egészségkárosodást is okozhat. Ahogy arra a tanulmány írói felhívják a figyelmet**, az elmúlt időszakban 1500 százalékkal emelkedett meg az Egyesült Államok mérgezéseket kezelő központjaiban a szemaglutiddal kapcsolatos segélyhívások száma**.

**Magyarországon is hiány van**

A receptköteles Ozempic iránti **fokozott kereslet Magyarországon is érezhető**. A Nemzeti Egészségbiztosítási Alapkezelő (NEAK) gyógyszerforgalmi adatai alapján **2024 júliusában országszerte 31585 Ozempic készítményt adtak el**. A Nemzeti Népegészségügyi és Gyógyszerészeti Központ (NNGYK) gyógyszerhiányra vonatkozó adatai alapján a megnövekedett igény miatt 2024. július 18-tól **egyes Ozempic készítmények hiánya tapasztalható**, amely előrejelzések szerint egészen 2024. november 15-ig eltarthat.

**Dr Ashraf Amir Reza, dr. Fittler András és dr. Vida Róbert, a PTE GYTK gyógyszerész végzettségű oktató-kutató munkatársai** fokozottan felhívják a lakosság figyelmét, hogy gyógyszert csak hatósági engedéllyel rendelkező gyógyszertárból szerezzenek be, valamint csak gyógyszerészük és orvosuk tanácsai mentén alkalmazzák gyógyszereiket.

A pécsi Gyógyszerésztudományi Kar és Általános Orvostudományi Kar munkatársainak közreműködésével készült tanulmány megállapításairól **eddig mintegy 80 mérvadó nemzetközi híroldal számolt be**, többek között az [**NBC News**](https://www.nbcnews.com/health/health-news/nearly-half-online-pharmacies-selling-weight-loss-drugs-are-operating-rcna164935), a **Los Angeles Times**, a [**New York Post**](https://nypost.com/2024/08/02/lifestyle/dangerous-ozempic-scams-can-cost-you-money-your-good-health/), a [**The Hill**](https://thehill.com/opinion/4830400-counterfeit-weight-loss-medicines/)**,** a[**Scientific American**](https://www.scientificamerican.com/article/people-are-overdosing-on-semaglutide-drugs-like-ozempic-and-wegovy/), illetve a [**Bussiness Insider**](https://www.businessinsider.in/science/health/news/a-scientist-tested-knock-off-ozempic-sold-online-he-found-dangerous-ingredients-and-doses-and-got-scammed-out-of-money-/articleshow/112575762.cms). Európában az [**Euronews**](https://www.euronews.com/health/2024/08/05/weight-loss-drugs-new-study-sheds-light-on-illegal-online-pharmacies-selling-wegovy-and-oz), az olasz [**La Repubblica**](https://www.repubblica.it/salute/2024/08/06/news/semaglutide_on_line_senza_prescrizione_contaminato_iperdosaggio-423434136/?rss), a spanyol [**Conecta 5 Telecinco**](https://www.telecinco.es/noticias/salud/20240808/farmacias-ilegales-online-venden-ozempic-falsos_18_013206686.html), Németországban pedig a **Pharmazeutische Zeitung** és a **Deutsches Ärzteblatt** is közölte.

A tanulmány itt érhető el: [Safety and Risk Assessment of No-Prescription Online Semaglutide Purchases](https://jamanetwork.com/journals/jamanetworkopen/fullarticle/2821882)